Duisende wil bie op aanlyn veiling van renosterhoringsDie renosterboer John Hume glo sy aanlyn veiling kan help om die bewaring van renosters te verseker. Foto: Casey Allen/Pexels.com Die bekende renosterboer John Hume se aanlyn veiling van opgepotte renosterhoring sal na verwagting Woensdag om 14:00 afskop en tot Vrydag duur terwyl duisende bieërs reeds aangedui het hulle wil aan die veiling deelneem. Hume, die eienaar van die wêreld se grootste renosterplaas, het Maandagoggend ŉ verkooppermit van die departement van omgewingsake bekom as deel van ŉ hofbevel. Regter Neil Tuchten het Sondag in die hooggeregshof in Pretoria beslis Edna Molewa, minister van omgewingsake, moet aan Hume ŉ verkooppermit vir die veiling gee omdat haar kantoor dit reeds vroeër in Augustus aan hom belowe het. Molewa het glo geweier om die permit te onderteken, maar Tuchten het gesê Molewa het nie genoegsame redes verskaf vir haar weiering nie. Hy het ook gesê dit is nie die hof se taak om te besluit of ŉ veiling van renosterhorings ŉ goeie of slegte idee is nie. Die departement het Maandag ŉ verklaring uitgereik waarin hy gesê het hy neem kennis van die uitspraak. Die permit is aan Hume oorhandig onder uiters streng voorwaardes. Volgens Moses Rannditsheni, woordvoerder van die departement, moet omgewingsake toegang tot die aanlyn veiling kry sodat dit deurentyd gemonitor kan word. Rannditsheni het ook herhaaldelik benadruk dat internasionale handel in renosterhoring volgens die konvensie vir die handel in bedreigde spesies (Cites) steeds verbied word. Hume se prokureur, Izak du Toit, het Woensdagoggend gesê die verkope sal streng deur dié departement gereguleer word en alle voornemende bieërs moet aansoek om kooppermitte doen. Bieërs moet ook ŉ registrasiefooi van R100 000 betaal om aan die veiling deel te neem. Hume het ŉ video op die aanlyn veiling se webwerf geplaas waarin hy sê private renosterboere wil alle pogings in die stryd werp om renosters te bewaar. “Ons het ŉ manier gevind om die dier lewend te hou, om dit te beskerm en boonop vir sy beskerming te betaal. Konvensionele bewaringsmetodes het tot dusver in dié poging gefaal,” sê Hume in die video. In die video verduidelik hy die horings van sy renosters word afgesny op ŉ manier wat menslik is en nie gevaar vir die renosters inhou nie. Hume hou na raming 1 500 renosters, sowat 20% van die wêreld se algehele renosterbevolking, op sy plaas in ŉ geheime plek in die Noordwes-provinsie aan. Daar word berig Hume het ses ton opgepotte renosterhoring. Hy wil 264 horings, wat 500 kg weeg, in die aanlyn veiling verkoop.